b'\n_START_ARTICLE_\nNakia Burrise\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBurrise syntyi San Diegossa, Kaliforniassa Cornell ja Deborah Burriselle. H\xc3\xa4nell\xc3\xa4 on my\xc3\xb6s kaksi velje\xc3\xa4 Marvell ja Cornell. Burrise k\xc3\xa4vi Thomas Alva Edison Senior high schoolia Stocktonissa, Kaliforniassa, josta h\xc3\xa4n valmistui vuonna 1992. Sittemmin Burrise siirtyi opiskelemaan n\xc3\xa4yttelemist\xc3\xa4 Los Angelesin yliopistoon.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nBurrisen n\xc3\xa4yttelij\xc3\xa4n ura alkoi televisiossa vuonna 1996, kun h\xc3\xa4nen managerinsa huomasi Power Rangersista lehti-ilmoituksen vuonna 1995. Burrise sai lopulta roolin noin sadan hakijan joukosta. H\xc3\xa4n n\xc3\xa4ytteli ensi kerran Tanya Sloanin roolissa televisiosarjassa Mighty Morphin Alien Rangers. H\xc3\xa4n esiintyi sarjan kaksiosaisessa p\xc3\xa4\xc3\xa4t\xc3\xb6sjaksossa "Hogday Afternoon", jossa Burrisesta tuli uusi ja samalla kolmas keltainen Ranger, kun toista keltaista Rangeria n\xc3\xa4ytellyt Karan Ashley p\xc3\xa4\xc3\xa4tti j\xc3\xa4tt\xc3\xa4\xc3\xa4 sarjan. Sarjan aikana Ashleyn n\xc3\xa4yttelem\xc3\xa4 Aisha Campbell valitsi Burrisen n\xc3\xa4yttelem\xc3\xa4n Tanya Sloanin voimansa peri\xc3\xa4ksi. Burrise jatkoi roolissaan Power Rangers Zeossa vuonna 1996, t\xc3\xa4ll\xc3\xa4 kertaa p\xc3\xa4\xc3\xa4osassa yhdess\xc3\xa4 Catherine Sutherlandin, Steve Cardenasin, Johnny Yong Boschin, Jason David Frankin ja David Yostin kanssa. Sarjan p\xc3\xa4\xc3\xa4tytty\xc3\xa4 Burrise oli p\xc3\xa4\xc3\xa4osassa my\xc3\xb6s elokuvassa Power Rangers turbovaihteella vuotta my\xc3\xb6hemmin ja n\xc3\xa4ytteli Power Rangers Turbo 14. jaksossa ennen kuin p\xc3\xa4\xc3\xa4tti j\xc3\xa4tt\xc3\xa4\xc3\xa4 sarjan vuonna 1997. H\xc3\xa4nen tilalleen nelj\xc3\xa4nneksi keltaiseksi Rangeriksi tuli Ashley Hammondia n\xc3\xa4ytellyt Tracy Lynn Cruz. Sarja j\xc3\xa4i my\xc3\xb6s Burrisen viimeiseksi Power Rangers ohjelmaksi._NEWLINE_H\xc3\xa4n jatkoi esiintymist\xc3\xa4 televisiossa vierailevissa rooleissa vuoteen 2001 asti muun muassa Smart Guyssa, Moeshassa ja Sabrina, teininoidassa. Burrise piti hetken taukoa n\xc3\xa4yttelemisest\xc3\xa4 terveydellisist\xc3\xa4 syist\xc3\xa4 ja ty\xc3\xb6skenteli sijaisopettajana. Palattuaan takaisin n\xc3\xa4yttelemisen pariin vuonna 2005 h\xc3\xa4n vieraili televisiosarjoissa Boston Legal, Samantha Who? ja Bones. Burrise esiintyi my\xc3\xb6s elokuvassa Between Kings and Queens.'